มือปืนกราดยิงบาร์บารากุ 9 ศพ ปลิดชีพตัวเอง พบศพแม่คนร้ายที่บ้านด้วย
สำนักข่าว ซีเอ็นเอ็น รายงานว่า เจ้าหน้าที่ตำรวจในประเทศเยอรมนีเจอตัวผู้ต้องสงสัยวัย 43 ปี ที่เชื่อว่าเป็นผู้ก่อเหตุกราดยิงที่บาร์ ชิชา หรือบาร์บารากุ 2 แห่งในเมืองฮาเนา รัฐเฮสส์ จนมีผู้เสียชีวิตถึง 9 ราย เมื่อคืนวันพุธที่ 19 ก.พ. 2563 ที่ผ่านมาแล้ว โดยเจ้าหน้าที่พบศพคนร้ายที่อพาร์ตเมนต์ของเขาเคียงข้างศพของผู้เป็นแม่วัย 72 ปีเหตุกราดยิงเริ่มต้นขึ้นในเวลาประมาณ 22.00 น. วันพุธ โดยคนร้ายเริ่มก่อเหตุที่ มิดไนท์ ชิชา บาร์ ก่อนจะขับรถยนต์หนีไปยัง อารีนา บาร์ แอนด์ คาเฟ่ และก่อเหตุอีกครั้งตามการเปิดเผยของ นายปีเตอร์ บอยธ์ รัฐมนตรีกระทรวงมหาดไทยรัฐเฮสส์ เจ้าหน้าที่เชื่อว่าผู้ต้องสงสัยกลับบ้านหลังจากก่อเหตุ แล้วจึงยิงตัวเองจนเสียชีวิต นอกจากนี้ยังพบศพแม่ของเขาอยู่ภายในอพาร์ตเมนต์ ทำให้จำนวนผู้เสียชีวิตทั้งหมดในเหตุการณ์นี้อยู่ที่ 11 ราย รวมทั้งตัวคนร้ายด้วย ขณะที่มีผู้บาดเจ็บ 1 รายอาการสาหัส อย่างไรก็ตาม นายบอยธ์ไม่ได้ระบุว่า แม่ของคนร้ายถูกสังหารก่อนหรือหลังเกิดเหตุนายบอยธ์ กล่าวต่อด้วยว่า คนร้ายรายนี้ไม่มีประวัติอาชญากรรม แต่มีข้อมูลเกี่ยวกับเรื่องการต่อต้านชาวต่างชาติอยู่บนเว็บไซต์ของเขา ขณะที่โฆษกสำนักงานอัยการเยอรมนีบอกกับสำนักข่าวรอยเตอร์ว่า ตอนนี้อัยการกลางรับช่วงทำคดีต่อแล้ว และพบว่ามีหลายอย่างที่บ่งชี้ไปถึงเรื่องกลุ่มขวาจัดหัวรุนแรงด้วยขณะที่สำนักข่าว อาร์ทีแอล ซึ่งอยู่ในเครือของซีเอ็นเอ็น รายงานอ้างการเปิดเผยของตำรวจว่า คนร้ายทิ้งจดหมายและคลิปวิดีโอสารภาพความผิดเอาไว้ แต่ไม่มีการเปิดเผยเนื้อหา ตำรวจระบุด้วยว่า ไม่มีข้อบ่งชี้ว่ามีคนร้ายรายอื่นเกี่ยวข้องในคดีนี้ทั้งนี้ นายไฮโค มาส รัฐมนตรีว่าการกระทรวงต่างประเทศเยอรมนี ออกมาประณามเหตุกราดยิงครั้งนี้ ซึ่งเขาระบุว่าเป็น การแพร่กระจายของการโจมตีโดยพวกขวาจัด (ผู้มีแนวคิดอนุรักษนิยม หรือ ชาตินิยมสุดโต่ง) ถ้าข้อสงสัยนี้ได้รับการยืนยัน เหตุสลดที่ฮาเนาจะเป็นการโจมตีของพวกขวาจัดสุดโต่งครั้งที่ 3 ในปีนี้ของเยอรมนี.
ตำรวจเยอรมนีพบตัวคนร้ายที่ก่อเหตุกราดยิงบาร์ 2 แห่งเมื่อคืนวันพุธแล้ว โดยพบเป็นศพที่อพาร์ตเมนต์ตัวเอง นอกจากนี้ยังพบศพแม่ของเขาด้วย
กราดยิงเยอรมนี,กราดยิงบาร์บารากุ,กราดยิงบาร์ชิชา,ยิงแม่ตัวเอง,เยอรมนี,ขวาจัด,กลุ่มหัวรุนแรง